### | | | | --- | --- | | | | | --- | | **Byråd** 26. november 2019 Sagsnr. 710-2017-30083 Dok.nr. 710-2019-239831 Sagsbehandler DPPSTU | | 175.                Forlængelse af aftale om kultursamarbejde i [adresse] - Åbent

###

|  |  |
| --- | --- |
| Tidl. politisk behandling | KF-U, 04.10.17, pkt. 31 |
| Forventet sagsgang | KF-U, ØK, BY |
| Lovgrundlag |  |

###

**SAGENS INDHOLD**

**I** denne sag skal Byrådet tage stilling til forslag
til aftale om kultursamarbejde mellem Region Midtjylland og de 19 kommuner i
den midtjyske region. Samarbejdet er beskrevet i beslutningsnotatet ”Strategi
for Europæisk Kulturregion 2.0”. Byrådet skal desuden afsætte midler til
formålet.

Samarbejdet Europæisk Kulturregion blev skabt på baggrund af
erfaringerne fra Europæisk Kulturhovedstad Aarhus 2017. Efter
kulturhovedstadsåret tiltrådte alle kommuner og Region Midtjylland i februar
2018 en 2-årig samarbejdsaftale. Af aftalegrundlaget fremgår det, at der
sideløbende med gennemførelsen af de aftalte aktiviteter i perioden skal
formuleres en ny strategi og en plan for, hvordan kulturlivet i de 19 kommuner
og regionen udvikler sig i de kommende år. Det fremgår af beslutningsnotatet,
at strategi og plan skal forelægges byråd og regionsråd som led i
afrapporteringen og beslutningen om næste fase i efteråret 2019.
Beslutningsnotatet ”Strategi for Europæisk Kulturregion 2.0” samt
”Afrapportering Europæisk Kulturregion 2018 og 2019” er vedlagt sagen.

I beslutningsnotatet er det beskrevet, at Europæisk
Kulturregion skal arbejde strategisk med at styrke kulturlivet til gavn for
borgerne gennem et overordnet fokus på europæisk samarbejde og udsyn.

Strategien omfatter:

1)    Styrkelse af det
europæiske samarbejde og udsyn i Europæisk Kulturregion. Det kan fx omhandle:

·
tiltrækning og afholdelse af europæiske netværks- og kulturarrangementer

·
fælles ansøgninger til europæiske kulturprogrammer

·
projektrådgivning og hjælp til fundraising (som det eksisterende
[adresse] program)

·
evt. påvirkning af europæisk kulturpolitik inden for udvalgte
mærkesager.

2)    Forbedring af
kulturaktørernes udviklingsvilkår

·
Styrkelse af videndeling og kompetenceopbygning blandt kommuner,
region, kulturinstitutioner og aktører gennem netværk og temabaserede workshops
og seminarer. Eksempler på temaer kunne være ”kultur og landdistrikter”,
”gadekunst”, ”kultur og sundhed”, ”digitale udfordringer og muligheder for
kulturlivet” m.v.

3)    En central kommunikationsindsats
for Europæisk Kulturregion

·
Hjemmeside, Facebook, tilstedeværelse på kulturmødet på [adresse]
m.m., der skal styrke synligheden af regionens kulturliv i ind- og udland.

4)    Et årligt
kulturforum for kulturinstitutioner, -aktører og politikere. Kulturforums
formål er:

·
At skabe videndeling, matchmaking og faglig inspiration for
kulturaktører

·
At skabe synlighed for kulturlivet i hele regionen (evt.
gentagelse af uddelingen af Den Midtjyske Kulturpris)

·
At fungere som mødested og prioriteringsrum for politikere i
forhold til kommende indsatser, valg af tematikker mv. i Europæisk Kulturregion
og erstatter således de hidtidige politiske topmøder.

Til at sikre den ledelsesmæssige forankring etableres en
styregruppe, bestående af kredsen af kommunernes kulturdirektører, en
kommunaldirektør udpeget af KD-Net og regionens udviklingsdirektør.
Styregruppen mødes to gange årligt og har bl.a. ansvar for at godkende
handlingsplaner, herunder at udstikke de økonomiske rammer for handlingsplaner.

Styregruppen suppleres af et fælles sekretariat, bestående
af kommunale og regionale embedsmænd (kulturchefer/konsulenter), svarende til
den kreds, der i perioden 2018-19 har udgjort den regionale styregruppe.

Øverste ansvarlige for Europæisk Kulturregion er det politiske
niveau i region og kommuner. Rammerne for samarbejdet fastlægges i
Kontaktudvalget mellem Regionsrådets formand og borgmestrene fra regionens 19
kommuner.

**VURDERING**

Teknik og Kultur vurderer, at Favrskov Kommune har haft
stor værdi af deltagelsen i Europæisk Kulturregions to første år. Ud over det
fortsatte samarbejde og netværk mellem kommuner og Region Midtjylland, har
deltagelsen betydet skabelsen kulturprojekter af høj kvalitet, som kommunen
ikke ville kunne løfte uden hjælp og medfinansiering. Det drejer sig fx om
vandringsforestillingen ”Spådommen om Høje Stene” i [adresse] og deltagelsen i
projektet ”Sange til Verden”, hvor børn fra 13 daginstitutioner i [adresse]
arbejdede med huskunstnere om FN’s verdensmål.

Teknik og Kultur vurderer, at der med beslutningsnotatet
”Strategi for Europæisk Kulturregion 2.0” skabes mulighed for at bevare det
positive samarbejde på tværs af regionen, som Europæisk Kulturregion har
fortsat efter Europæisk Kulturhovedstad Aarhus 2017. Teknik og Kultur vurderer
desuden, at det er vigtigt med deltagelse og opbakning fra regionens kommuner,
hvis samarbejdet skal sikres gennemslagskraft og forankring.

**ØKONOMI**

Forslaget bygger på en økonomi, der består i, at de
deltagende kommuner afsætter hver 1 kr. pr. indbygger pr. år til samarbejdet,
svarende til 49.000 kr. for Favrskov Kommune. Kommunernes samlede årlige bidrag
til samarbejdet bliver ca. 1,23 mio. kr. Region [adresse] vil bidrage med samme
beløb som kommunerne tilsammen. Derudover stiller Region Midtjylland 1-2 årsværk
til rådighed og afholder alle udgifter til koordinering og administration af
samarbejdet.

De regionale og kommunale bidrag går til konkrete
aktiviteter. Tilskud til egentlige projekter i samarbejdets regi skal godkendes
af Region Midtjylland og de enkelte kommuner, der deltager i de konkrete
projekter. Det er en klar ambition, at samarbejdet skal være med til at sikre
en gearing af de lokale og regionale kulturmidler med støtte fra relevante
EU-programmer, Nordiske programmer, fonde mv. Dette sker bl.a. i samarbejde med
Genvej-til-Europa-projektet.

Favrskov Kommunes bidrag til samarbejdet kan som hidtil
finansieres af rammen til [adresse], hvor der årligt er afsat 643.000
kr.

**INDSTILLING**

Direktøren for Teknik og Kultur indstiller til Byrådet:

1.
At godkende aftalen om det regionale
samarbejde Europæisk Kulturregion 2.0.

2.     At afsætte 49.000 kr. årligt til formålet finansieret af rammen
til [adresse].

**BESLUTNING**

***Kultur- og Fritidsudvalget, 6. november 2019:***

Fraværende:ingen

Indstilles godkendt.

***Økonomiudvalget, 18. november 2019:***

Fraværende:Sørine Bech

Indstilles godkendt.

**Bilag**

|  |  |
| --- | --- |
| Strategi for Europæisk Kulturregion 2 0 | 710-2019-207846 |
| Afrapportering Europæisk Kulturregion 2018 og 2019 | 710-2019-208240 |